OBH 4011/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

K. Á. budapesti lakos panasszal fordult az állampolgári jogok országgyűlési biztosához. A panaszos 1995. december 29-től korengedményes nyugdíjas kényszerből, létszámcsökkentés miatt. 56 éves korában több mint 33 év szolgálati idővel annak ellenére, hogy minden jövedelme után fizetett nyugdíjjárulékot, a nyugdíj alapját képező átlagkeresetét sávosan csökkentve vették figyelembe a havi nyugdíja összegének megállapításánál.

Érintett alkotmányos jogok
Szociális biztonsághoz való jog /Alk. 70/E. § (1-2) bek. /
Diszkriminizáció tilalma / Alk. 70/A. § (1-2) bek. /

Alkalmazott jogszabályok
A társadalombiztosításról szóló 1975. évi II. tv.  /T/
T. 44/A. § Ha az öregségi nyugdíj alapját képező havi átlagkereset 20.000 forintnál több:
a 20. 001-22.000 forint közötti átlagkeresetrész kilencven százalékát, 
a 22.001-30.000 forint közötti átlagkeresetrész nyolcvan százalékát,
a  30.001-40.000 forint közötti átlagkeresetrész hetven százalékát,
a 40.001-50.000 forint közötti átlagkeresetrész hatvan százalékát,
az 50.001-60.000 forint közötti átlagkeresetrész ötven százalékát,
a 60.001-70.000 forint közötti átlagkeresetrész negyven százalékát,
a 70.001-80.000 forint közötti átlagkeresetrész harminc százalékát,
a 80.000 forint feletti átlagkeresetrész tíz százalékát kell az öregségi nyugdíj megállapításánál figyelembe venni. 

Megállapított tényállás

A panaszos korengedményes öregségi nyugdíját a Fővárosi és Pest Megyei Nyugdíjbiztosítási Igazgatóság a 11-35162/95/06. számú 1996. 03.21-én kelt határozatával 1995. december 29-től, az akkor hatályos T. 44/A. § alapján jogszerűen állapította meg. A törvény alapján az 1988. január 1-jétől a nyugdíjazás napjáig számított öregségi átlagkeresetét /44.049.- Ft/ hó/ sávosan, csökkenteni kellett, így a nyugdíj alapját képező átlagkereset a megszerzett szolgálati időt is figyelembe véve /70.5 %-a/ 26.528 forint. 

Tekintettel arra, hogy a Magyar Köztársaság Alkotmánybírósága a társadalombiztosításról szóló 1975. évi II. törvény 44/A. §-a alkotmányellenességének  megállapítására és megsemmisítésére irányuló indítványokat a 900/B/1991. számú, 1996. április 6-án kelt határozatával elutasította, további alkotmányossági vizsgálatra az állampolgári jogok országgyűlési biztosa nem lát lehetőséget. 

A panasz alapján indított vizsgálatot lezártnak tekintem.

Budapest, 1997. április 18.

Dr. Polt Péter